Гродзенскі абласны інстытут развіцця адукацыі

Гродзенскі абласны інстытут развіцця адукацыі (скарочана ГрАІРА) — дзяржаўная ўстанова адукацыі ў Гродне, якая займаецца павышэннем кваліфікацыі і перападрыхтоўкай кіруючых работнікаў і спецыялістаў адукацыі Гродзенскай вобласці. Размяшчаецца па адрасе вуліца Гагарына, 6.

 Гісторыя 

 Савецкі перыяд 
Установа аднавіла сваю працу 1 лістапада 1944 года як Гродзенскі абласны інстытут удасканалення настаўнікаў (ІУН) у адпаведнасці з пастановай калегіі Народнага камісарыята асветы БССР і рашэннем выканкама Гродзенскага абласнога Савета дэпутатаў № 223 ад 27 лістапада 1944 года. Мэтай дзейнасці было павышэнне кваліфікацыі і перападрыхтоўка настаўнікаў вобласці. Першым дырэктарам стаў У. Я. Бяркоўскі, яго намеснікам —  Эскіна. У штат уваходзілі загадчык метадычнага кабінета і два метадысты. Арганізоўваліся вячэрнія і нядзельныя курсы, семінары і канферэнцыі.

З 1954 года пачалося сістэматычнае павышэнне кваліфікацыі. Вялікая ўвага надавалася сувязі тэорыі з практыкай, асновам прамысловай і сельскагаспадарчай вытворчасці. З 1967 года, у сувязі з пераходам школ на новы змест навучання, быў уведзены дыферэнцыраваны падыход да курсаў для маладых і вопытных спецыялістаў.

У 1979 годзе ў інстытуце працавала 39 чалавек, у тым ліку дырэктар (С. І. Сакалоўскі), намеснік па вучэбна-метадычнай рабоце (Н. П. Хмурчык), 21 загадчык кабінета і 14 метадыстаў. За поспехі ў працы па выніках 1983 года інстытут быў узнагароджаны пераходным Чырвоным Сцягам Міністэрства асветы СССР, а ў 1984 годзе — Ганаровай граматай Міністэрства асветы БССР. Неаднаразова ўзнагароджваўся дыпломамі ВДНГ СССР.

У 1986 годзе былі адкрыты дзве кафедры: педагогікі і псіхалогіі (загадчык С. В. Белахвостава) і сацыяльных навук (загадчык І. І. Коўкель). У 1991 годзе пачала працаваць лабараторыя «Арганізацыя і сродкі навучання», якая ў 1994 годзе была ператворана ў кафедру эканомікі, кіравання і арганізацыі выхаваўчай работы (загадчык М. У. Фурс). У 1993 годзе быў адкрыты Музей творчасці педагогаў-умельцаў.

 Постсавецкі перыяд 
З 1 студзеня 1997 года рашэннем Гродзенскага аблвыканкама № 380 ад 21.10.1996 г. установа была ператворана ў Гродзенскі абласны інстытут павышэння кваліфікацыі і перападрыхтоўкі кіруючых работнікаў і спецыялістаў адукацыі (ІПК і ППК і СА). Былі створаны Вучоны савет, рэктарат, зацверджаны Статут. У розны час працавалі кафедры псіхалогіі, агульнай і карэкцыйнай педагогікі; кіравання і арганізацыі адукацыі; сацыяльна-гуманітарных дысцыплін і прыватных методык.

З 1996 года пачалася перападрыхтоўка па спецыяльнасці «Практычная псіхалогія», пазней дадаліся «Сацыяльная педагогіка», «Дэфекталогія», «Нямецкая мова», «Англійская мова», «Менеджмент у сферы адукацыі». З 2002 года сістэма павышэння кваліфікацыі перайшла на кароткатэрміновае навучанне.

У 2007 годзе ў інстытуце быў адкрыты Музей гісторыі адукацыі на Гродзеншчыне.

14 кастрычніка 2008 года рашэннем Гродзенскага аблвыканкама № 758 установа атрымала сучасную назву — Гродзенскі абласны інстытут развіцця адукацыі. У 2011 годзе інстытут атрымаў сертыфікат адпаведнасці патрабаванням СТБ ISO 9001-2009. У 2010—2014 гадах быў праведзены капітальны рамонт будынка і мадэрнізацыя матэрыяльна-тэхнічнай базы.

 Структура 
У структуру інстытута ўваходзяць наступныя падраздзяленні:
 Рэктарат
 Факультэт прафесійнай самарэалізацыі
 Упраўленне прафесійнай адукацыі і прафарыентацыі
 Цэнтр метадычнай і інфармацыйна-аналітычнай работы
 Цэнтр дашкольнай, агульнай сярэдняй і спецыяльнай адукацыі
 Цэнтр ідэалагічнай, выхаваўчай і сацыяльнай работы
 Аддзел інфармацыйна-метадычнай і выдавецкай работы
 Аддзел перспектыўнага планавання і адукацыйных стратэгій
 Аддзел гаспадарчага і рэсурснага забеспячэння
 Дапаможныя службы (бухгалтэрыя, канцылярыя, інтэрнат, сталовая і інш.)

 Кіраўніцтва 
 У. Я. Бяркоўскі (1944—?)
 С. І. Сакалоўскі (?—1998)
 В. А. Баркоў (1999—2008) — доктар педагагічных навук, прафесар.
 Г. Р. Барысюк (в.а., 2008—2009)
 С. Я. Кастрыца (2009—2014) — кандыдат філалагічных навук, дацэнт.
 С. А. Сяргейка (з 2014) — кандыдат педагагічных навук, дацэнт.

 Навуковая дзейнасць 
Супрацоўнікі інстытута актыўна займаюцца навукова-даследчай работай. У 2010—2014 гадах распрацоўваліся тэмы «Суб’ектны падыход у развіцці прафесіяналізму педагогаў» і «Удасканаленне прафесійнай кампетэнтнасці педагогаў у сістэме павышэння кваліфікацыі». За перыяд 2010—2013 гадоў супрацоўнікамі было апублікавана 222 навуковыя і метадычныя працы, у тым ліку 10 манаграфій і падручнікаў.

 Крыніцы 

 Спасылкі 


Катэгорыя:Вышэйшыя навучальныя ўстановы Гродна
Катэгорыя:Установы адукацыі Гродзенскай вобласці
Катэгорыя:Інстытуты павышэння кваліфікацыі
Катэгорыя:1944 год у Гродне
Катэгорыя:Вуліца Гагарына (Гродна)